**Pārskats par publisko apspriešanu telekomunikāciju sakaru torņa būvniecībai Stirnu ielā 8, Ogrē, Ogres nov.**

Publicēts: 15.06.2023.

**Būvniecības iecere**: “Telekomunikāciju sakara tornis OGR19”

**Objekta adrese:** Stirnu iela 8, Ogre, Ogres nov. (kadastra apzīmējums 7401 004 0944).

**Būvniecības ierosinātājs** - SIA „TeleTower", reģ. nr. 40103257495, Uriekstes iela 2A-24, Rīga.

**Būvprojekta izstrādātājs:** SIA „TelPro", reģ. nr. 40103569497, Gustava Zemgala gatve 71, Rīga.

**Publiskās apspriešanas norise:** Ar būvniecības ieceres dokumentāciju un būvniecības ieceres planšeti iepazīties bija iespējams Ogres novada pašvaldības (turpmāk- Pašvaldība) Brīvības ielā 33, Ogrē, Ogres nov., 1.stāva priekštelpā Pašvaldības darba laikā un būvniecības ieceres atrašanās vietā Stirnu ielā 8, Ogre, Ogres nov.

Rakstiskus priekšlikumus, ierosinājumus un atsauksmes, aizpildot aptaujas anketu, varēja sūtīt pa pastu publiskās apspriešanas laikā no 28.03.2023. līdz 15.05.2023. (pasta zīmogs) vai iesniegt Pašvaldības  Klientu apkalpošanas centrā Brīvības ielā 33, Ogrē, Ogres nov. LV-5001 **līdz 15.05.2023., plkst. 17.00**, vai arī nosūtīt uz elektroniskā pasta adresi: [ogredome@ogresnovads.lv](mailto:ogredome@ogresnovads.lv).

Paziņojums par publiskās apspriešanas norisi tika izziņots:

* Ogres novada pašvaldības mājas lapā https://www.ogresnovads.lv/lv/jaunums/ogres-novada-buvvalde-pienem-lemumu-par-publiskas-apspriesanas-telekomunikaciju-sakaru-torna-ogr19-buvniecibai-stirnu-iela-8-ogre-termina-pagarinasanu-lidz-2023gada-12maijam
* Būvniecības informācijas sistēmā (BIS)  <https://bis.gov.lv/bisp/lv/planned_constructions>.

**Būvniecības ieceres prezentācija**: notika 18.04.2023. no plkst. 16.00 līdz plkst. 18.10 Pašvaldības domes ēkas Brīvības iela 33, Ogre, Ogres nov. 3. stāva Lielajā konferenču zālē. Būvniecības ieceres prezentācijā  piedalījās būvniecības ierosinātāja - SIA „TeleTower", pārstāvji Pēteris Kalniņs un Eduards Blūms, Būvprojekta izstrādātāja – SIA „TelPro", deleģētā persona Baiba France- Čepule, Ogres novada centrālās administrācijas Ogres novada būvvaldes (turpmāk – Būvvalde) pārstāvji: Laura Kriviša-Budnika – Būvvaldes vadītāja, Liena Rone – Būvvaldes arhitekte, Evija Sniedze- Būvvaldes juriste, Iluta Jansone – Būvvaldes juriste, Liene Bērziņa - Būvvaldes klientu konsultante, un seši interesenti.

Publiskās apspriešanas laikā 97 personas izteikušas savu viedokli par būvniecības ieceri: saņemtas 96 aptaujas anketas un 3 iesniegumi. Divas personas izteikušas viedokli gan iesniegumā, gan anketā un 3 anketas atzītas par nederīgām.

# Iedzīvotāju iebildumi un to izvērtējums

|  |  |  |
| --- | --- | --- |
| Nr. | **Iedzīvotāju iebildumi** | **Būvniecības ierosinātāja/projektētāja sniegta atbilde** |
| 1 | Telekomunikāciju tornis var būtiski ietekmēt, tā ietekmes zonā esošo nekustamo īpašumu vērtību, vai pat padarīt īpašumus nepārdodamus, tā aizskarot Satversmes 105. pantā aizsargātās personu tiesības uz īpašumu. | 20.04.2023 tika saņemts dokuments BIS-BV63.1-2023-567, ar kuru tika lūgts pagarināt publisko apspriešanu par 2 nedēļām, lai iedzīvotājs varētu iesniegtu dokumentāciju, kas satur informāciju par nekustamā īpašumu novērtējumu pirms un pēc Būvniecības ieceres realizācijas. Norādām uz to, ka šāda informācija būvvaldē netika iesniegta. Arī pasūtītāja rīcībā nav informācijas, kāda ir sakaru torņa būvniecības ietekme uz nekustamā īpašuma vērtību. Iedzīvotājiem bija iespēja iesniegt šādu informāciju, bet šāda informācija netika saņemta. -Sakaru torņa būvniecība ir paredzēta Ražošanas objektu apbūves teritorijā (R), kur viena no atļautajām izmantošanām ir Inženiertehnisko komunikāciju objekts. Tā kā starp Blīvu savrupmājas teritoriju (DzS1) un Ražošanas objektu teritoriju nav pastāvošas buferzonas, to šķir tikai Satiksmes infrastruktūras teritorija (S), kas būtībā ir Stirnu iela, cilvēkiem, kas izvēlas dzīvot šajā teritorijā ar to ir jārēķinās, iepazīstoties ar Ogres novada teritorijas plānojumu (2012- 2024) teritorijas plānoto (atļauto) izmantošanu un Ogres novada teritorijas izmantošanas un apbūves noteikumiem 2012-2024 gadam. Ar teritorijas plānojumu pilsēta norāda, kāda ir pilsētas attīstības vīzija, teritorijas zonējums un apbūves noteikumi. Izvietojot torni Ražošanas objektu apbūves teritorijā (R), tas iekļaujas pilsētas attīstības zonējumā. |
| 2 | Nav tiešu pierādījumu, kas balstīti uz pētījumiem, ka ilgstoša elektromagnētiskā starojuma ietekme nerada kaitējumu veselībai vai pat dzīvībai. Tuvākā dzīvojamā māja atrodas mazāk kā 20 metru no plānotā telekomunikāciju sakaru torņa plānotās izbūves vietas. | Ir saņemts Veselības inspekcijas teorētiskais atzinums. Bāzes stacijas elektromagnētiskais lauks cilvēkiem pieejamās vietās nepārsniegs robežlielumus, kuras nosaka Eiropas Savienības rekomendācija "Padomes 1999.gada 12.jūlijā rekomendācija elektromagnētisko lauku (0Hz līdz 300GHz) iedarbības uz vispārējo sabiedrību ierobežošanai" (1999/519/EK) un mērķlielumus, kurus nosaka 2018. gada 16.oktobra Ministru kabineta noteikumi Nr.637 “Elektromagnētiskā lauka iedarbības uz iedzīvotājiem novērtēšanas un ierobežošanas noteikumi”. Mobilo sakaru bāzes staciju pieņem ekspluatācijā tikai pēc elektromagnētiskā lauka līmeņu praktisko mērījumu veikšanas un to rezultātu atbilstības izvērtēšanas Veselības inspekcijā. |
| 3 | Iedzīvotājiem ir bažas, ka tik augsts tornis rada bīstamību, jo grunts zem plānotās būvniecības vietas ir ar augstu gruntsūdens līmeni. | Minētajam objektam ir veikta ģeotehniskā izpēte. Tajā ir noteikts maksimālais prognozējamais pazemes ūdens līmenis ar absolūto atzīmi 31,5m. Izstrādājot Būvprojektu tas tiks ņemts vērā. Būvkonstrukciju daļa (BK) tiks izstrādāta atbilstoši Latvijas būvnormatīviem (LBN 003- 15 "Būvklimataloģija", LBN 203-15 "Betona būvkonstrukciju projektēšana", LBN 212-15 "Tērauda un betona kompozīto būvkonstrukciju projektēšana"). Būvkonstrukciju risinājumu izstrādā sertificēts būvspeciālists, ar aprēķiniem un iegūto sertifikātu garantējot, ka torņa konstruktīvā slodzes noturība ir atbilstoša Latvijas būvnormatīvos noteiktajām prasībām. |
| 4 | Iedzīvotājiem nav pārliecības ka torņa tuvumā telekomunikāciju sakari būtiski uzlabosies. | Ir saņemtas daudzu iedzīvotāju sūdzības par sliktu mobilo sakaru pārklājumu iekštelpās un nepieciešamību to uzlabot, tādēļ izvēlēta torņa būvniecības vieta, kas atrisinās mobilo sakaru pārklājuma problēmu šajā Ogres pilsētas daļā. Bāzes stacijas darbības rādiuss ar garantētu radiopārklājumu iekštelpās ir līdz 700m, pārklājums atkarīgs no apkārtnes ģeogrāfiskām un arhitektoniskām īpatnībām un augsto koku lapotņu apjomiem. |
| 5 | Tik augstas celtnes tuvums ietekmē cilvēka psiholoģisko/garīgo veselību. | Latvijas teritorijā ir uzbūvēti vairāk nekā 200 telekomunikācijas torņu un mastu, daļa no tiem ir uzbūvēti pilsētās pie apdzīvotām teritorijām un šī ir mūsdienu dzīves sastāvdaļa, lai nodrošinātu telekomunikāciju sakarus, GPS signālu un internetu. Torņi/masti ir jāizvieto pie blīvi apdzīvotām teritorijām, lai nodrošinātu nepieciešamo pārklājumu un noslodzi, kā arī tiem ir jāatrodas virs apauguma/kokiem, lai pārraidītu signālu. Pilsētas vidē nav iespējams nodrošināt telekomunikācijas, GPS un interneta pārklājumu, iztiekot bez sakaru torņiem un mastiem. |

**Iedzīvotāju priekšlikumi un to izvērtējums**

|  |  |  |
| --- | --- | --- |
| Nr. | **Iedzīvotāju izteiktie priekšlikumi** | **Būvniecības ierosinātāja/projektētāja sniegtā atbilde** |
| 1 | Samērīguma princips noteic, ka tad, ja publiskā vara ierobežo personas tiesības un likumiskās intereses, ir jāievēro saprātīgs līdzsvars starp sabiedrības un indivīda interesēm. Šajā gadījumā intereses (materiālā) peļņa nevar tikt nostādītas augstāk par sabiedrības interesēm. | Sakaru torņa būvniecība ir paredzēta, lai tiktu nodrošināts un uzlabots mobilo sakaru un datu pārraides/interneta kvalitāte vairākiem tūkstošiem Ogres tuvējās apkaimes iedzīvotājiem un viesiem. SIA “BITE Latvija” tiešsaistes vietnē ir saņemtas daudz iedzīvotāju sūdzības par sliktu mobilo sakaru pārklājumu iekštelpās un nepieciešamību to uzlabot. Ņemot vērā, ka mobilo sakaru un datu pārraide bija īpaši svarīgs faktors strādājot no mājām pandēmijas laikā, šī torņa būvniecība ir ieguvums pilsētas attīstībai. |
| 2 | Atbilstoši publiskajā apspriešanā par būvniecības ieceri telekomunikāciju sakaru torņa būvniecībai zemes gabalā kadastra Nr. 74010040944, Stirnu ielā 8, Ogre, Ogres nov., kas norisinājās no 10.07.2020. līdz 07.08.2020., paustajam viedoklim – plānot telekomunikāciju sakaru torņa būvniecību alternatīvā zemes vienībā, kas nav tiešā blīvas savrupmāju apbūves teritorijas un daudzdzīvokļu namu apbūves teritorijas tuvumā. Veikt sarunas ar pašvaldību par cita piemērota pašvaldībai piederoša zemes gabala ilgtermiņa nomu telekomunikāciju sakaru torņa izbūvei. | SIA “TeleTower” vērš uzmanību uz to, ka 2017.gadā tika uzsākta Stirnu ielas rajona mobilo sakaru pārklājuma uzlabošanas risinājuma meklēšana. Tika atrasta zemes vienība un rasta vienošanās ar zemes īpašnieku par zemes vietas iegādi sakaru torņa būvniecībai īpašumā “Iganti”, Lībieškalns, Ogresgala pagasts, Ogres novads, bet, sazinoties ar Ogres novada būvvaldi, Būvvalde informēja, ka konkrētajā vietā teritorijas plānojums neparedz torņa būvniecību un bez detālplānojumā izstrādes nebūs iespējas realizēt SIA “TeleTower” plānoto ieceri, kā arī sniedza rekomendāciju meklēt vietu, kur šāda torņa būvniecību paredz teritorijas plānojums. Izvērtējot mobilo sakaru pārklājumu attiecīgajā reģionā un ņemot vērā Būvvaldes ieteikumus tika atrasta piemērota vieta Stirnu ielā 8, Ogrē, kas atbilst teritorijas plānojumam ieceres realizācijai. |
| 3 | Iedzīvotāji ierosina Ogres novada pašvaldībai izvērtēt iespēju segt tiešos izdevumus, kas SIA “Teletower” radušies šis būvniecības ieceres ierosināšanai. | Būvniecības ierosinātājs:  Uz šo atbildēt var tikai Ogres novada pašvaldība. Publiskajā apspriešanā mutiski tikām minējuši, ja pašvaldība vai cits zemes īpašnieks izdala zemes gabalu torņa būvniecībai un kompensē tiešos zaudējumus, TeleTower izvērtētu iespēju atlikt būvniecību līdz tiek saņemtas visas nepieciešamās atļaujas piedāvātajā zemes gabalā.  Pašvaldība:  Ogres novada pašvaldība ar finanšu līdzekļiem rīkojas izpildot pašvaldības autonomās funkcijas un apstiprinātā budžeta ietvaros. |